Sergej Alexandrovič Volkov

Služba v letectve

Od 5. marca do 30. apríla 1996 bol pilotom, potom bol starším pilotom a pomocníkom veliteľa lietadla Il-76 v 8. leteckej divízii osobitného určenia v Čkalovskom (Moskovská oblasť). Pilotoval lietadla L-29, L-39, Tu-134, II-22 a Il-76 s celkovým náletom cca 500 hodín.

Kariéra kozmonauta

28. júla 1997 bol Medzirezortnou komisiou odporučený do oddielu kozmonautov CPK, zaradený do oddielu kozmonautov bol 26. decembra toho istého roku. V novembri 1999 absolvoval dvojročný všeobecný výcvik a získal kvalifikáciu kozmonaut-výskumník. Od 5. januára 2000 do júla 2001 bol školený v rámci programu letov k ISS ako člen skupiny kozmonautov. Od septembra 2001 do februára 2003 sa pripravoval ako kapitán lode Sojuz TMA náhradnej posádky Expedície 7 (s Krikaľovom a Richardsom, neskôr Phillipsom) . Vo februári – októbri 2003 sa v rovnakej posádke pripravoval na let na ISS (let STS-114), po zrušení letov raketoplánov bola posádka rozpustená. Vo februári 2004 bol zaradený do Expedície 11 na ISS, ale v januári 2005 bol nahradený T. Reiterom. Bol náhradníkom prvého brazílskeho kozmonauta Marcosa Pontesa, ktorý na palube Sojuzu TMA-8 letel od 30. marca do 8. apríla 2006.

Prvý let

6. novembra 2007 bol vybraný do Expedície 17 vo funkcii kapitána lode a veliteľa posádky. Do vesmíru odštartoval 8. apríla 2008 v Sojuze TMA-12 so Olegom Konononekom a Kórejkou Ji So-jon. I So-jon sa čoskoro vrátila v Sojuze TMA-11 s členmi predošlej Expedície 16 a Volkov s Kononenkom zostali spolu s Garrettom Reismanom na stanici. V júni 2008 Reismanna nahradil Gregory Chamitoff. Počas letu Volkov dvakrát vystúpil do vesmíru, celkom strávil v otvorenom kozme 12 hodín a 12 minút. Po šiestich mesiacoch boli Volkov a Kononenko vystriedaný dvojicou Michael Fincke, Jurij Lončakov a 24. októbra 2008 pristáli v Kazachstane.

Druhý let

Svoj druhý let Volkov absolvoval na palube Sojuzu TMA-02M pre Expedície 28 a 29 na ISS opäť v pozícii veliteľa. Sojuz odštartoval z kozmodromu Bajkonur 8. júna 2011 v 02:12 miestneho času (7. júna 2011 v 20:12 podľa UTC). Spolu s ním boli na palube aj Michael Fossum a Satoši Furukawa. Pripojenie k ISS sa uskutočnilo 9. júna, 17:18 EDT.
Počas pobytu na ISS kozmonauti prijali zásobovaciu loď Progress M-11M a poslednú expedíciu raketoplánu Atlantis. Po splnení úloh misie, medzi ktoré patrilo aj pripojenie logistického modulu Raffaello a jeden výstup do otvoreného vesmíru sa Volkov spolu s Fossumom a Furukawom vrátili na Zem na palube rovnakej kozmickej lode Sojuz, ako odštartovali. 
22. novembra 2011 o 2:26 UTC bezpečne pristáli v stepiach Kazachstanu.

Spor so strediskom prípravy kozmonautov

Na základe výnosu vlády Ruskej federácie z 1. októbra 2008 pod číslom № 1435-r, bolo Stredisko prípravy kozmonautov J. A. Gagarina fakticky zrušené. Objekty, zariadenia a zamestnanci strediska príprav kozmonautov boli vyňatí spod jurisdikcie ruského ministerstva obrany a formálne prevedení pod Roskosmos.
V dôsledku týchto zmien všetci vojenskí zamestnanci (vrátane kozmonautov) boli prinútení buď odísť na odpočinok, alebo prejsť do civilnej služby v Roskosmose. Vo väčšine prípadov to však znamenalo podstatné zníženie platového ohodnotenia a príjmov. Volkov zažaloval Stredisko prípravy a úspešne vysúdil náhradu vo výške 1,382 milióna rubľov (cca 40tis. US dolárov) za spôsobené straty.